Kommissionens forordning (EF) nr. 1776/2001

af 7. september 2001

om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1), senest ændret ved Kommissionens forordning (EF) nr. 1230/2001(2), særlig artikel 9, og

ud fra følgende betragtninger:

(1) For at sikre en ensartet anvendelse af den kombinerede nomenklatur i bilaget til ovennævnte forordning bør der skelnes mellem på den ene side frugtsafter tilsat sukker henhørende under pos. 2009 og på den anden side tilberedninger til fremstilling af drikkevarer, herunder sirupper og sukkeropløsninger tilsat smagsstoffer henhørende under pos. 2106.

(2) Ifølge de forklarende bemærkninger til pos. 2009 i det harmoniserede system kan frugtsafter indeholde sukker, blandt andre tilsætningsstoffer, forudsat at de bevarer deres oprindelige karakter.

(3) Frugtsafter eller blandinger af frugtsafter med eller uden tilsat sukker indplaceres i underpositionerne til pos. 2009 i den kombinerede nomenklatur alt efter, om deres densitet er højere end 1,33 g/cm3 ved 20 °C, hvilket bl.a. afhænger af produkternes indhold af sukker.

(4) I supplerende bestemmelse 2 til kapitel 20 i den kombinerede nomenklatur angives, hvilken metode der skal anvendes til at fastsætte indholdet af forskellige sukkerarter, beregnet som saccharose, for varer under dette kapitel, herunder frugtsafter henhørende under pos. 2009.

(5) Der bør fastsættes en nedre grænse for indholdet af frugtsaft på 50 vægtprocent for varer henhørende under de underpositioner til pos. 2009, der er specificeret ved betegnelsen "med en densitet på højest 1,33 g/cm3 ved 20 °C", for at sikre, at de bevarer deres oprindelige karakter af frugtsaft under denne position.

(6) Supplerende bestemmelse 5 til kapitel 20 bør derfor ændres.

(7) De i denne forordning fastsatte foranstaltninger er i overensstemmelse med udtalelse fra Toldkodeks- udvalget -

UDSTEDT FØLGENDE FORORDNING:

Artikel 1

Supplerende bestemmelse 5 til kapitel 20 i den kombinerede nomenklatur i bilaget til forordning (EØF) nr. 2658/87 erstattes med følgende tekst: "5. a) Ved indhold af 'tilsat sukker' for varer henhørende under pos. 2009 forstås indholdet af sukker reduceret med de nedenfor anførte størrelser:

- citron- og tomatsaft: 3

- æblesaft: 11

- druesaft: 15

- andre frugt- eller grøntsagssafter, herunder saftblandinger: 13.

b) Frugtsafter tilsat sukker, med en densitet på højst 1,33 g/cm3 ved 20 °C og et frugtsaftindhold i deres naturlige tilstand på mindre end 50 vægtprocent, fremstillet på basis af frugter eller ved fortynding af koncentreret frugtsaft, mister deres oprindelige karakter af frugtsaft under position 2009."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. september 2001.

På Kommissionens vegne

Frederik Bolkestein

Medlem af Kommissionen

(1) EFT L 256 af 7.9.1987, s. 1.

(2) EFT L 168 af 23.6.2001, s. 6.